Snæfell vann yfirburðarsigur á Haukum þegar Hafnfirðingar komu í heimsókn í IE-deildinni í gærkveldi . Heimamenn mættu nú með allt sitt sterkasta lið þar sem Ryan Amaroso og Emil Þór Jóhannsson voru komnir inn í liðið aftur eftir að hafa verið meiddir í nokkurn tíma . Segja má að Snæfellingar hafi tekið gestina í kennslustund en lokatölur voru 119 : 77 . Snæfell er sem fyrr í efsta sæti deildarinnar en nýkrýndir bikarmeistarar KR elta sem skugginn . Snæfell náði strax góðri forystu og var með 56 : 32 í hálfleik . Emil Barja leikmaður Hauka reyndi að halda sínum mönnum við efnið en þeir voru sprækari í upphafi þriðja hluta og virtust ætla að láta til sín taka . Snæfellingar voru ekki á því að gefa eftir , komu til baka og náðu í 30 stiga mun 79 : 49 þar sem Sean Burton og Egill Egils settu fallega þrista , en sá fyrrnefndi var að stýra leik sinna manna gríðarlega vel . Snæfell leiddi 83 : 55 fyrir lokafjórðunginn . Leikurinn róaðist hægt og rólega eftir því sem leið á fjórða hluta en Snæfell hélt forystunni og bættu heldur betur í . Hólmarar kláruðu leikinn auðveldlega 119 : 77 eins og fyrr sagði . Hjá Snæfell var Sean Burton atkvæðamestur með 29 stig , 7 fráköst og 11 stoðsendingar . Ryan Amoroso gerði 21 stig , Pálmi Freyr Sigurgeirsson var með tölurnar 20/4 frák / 5 stoðs. , Jón Ólafur Jónsson 14 stig og 4 fráköst , Emil Þór Jóhannsson 9 , Atli Rafn Hreinsson 6 stig og 3 stoðsendingar , Zeljko Bojovic 6 stig og 9 fráköst , Sveinn Arnar Davíðsson 5/12 frák / 7 stoðs , Egill Egilsson 5 og þeir Hlynur Hreinsson og Daníel Kazmi 2 stig hvor . Næsti leikur Snæfells verður í Garðabænum gegn Stjörnunni föstudaginn 4. mars .